[pic] | KOMISIA EURÓPSKYCH SPOLOČENSTIEV | Brusel 6.9.2006 KOM(2006) 480 konečná verzia SPRÁVA KOMISIE RADE A EURÓPSKEMU PARLAMENTU Osobitná administratívna oblasť Macao: výročná správa za rok 2005 SPRÁVA KOMISIE RADE A EURÓPSKEMU PARLAMENTU Osobitná administratívna oblasť Macao: výročná správa za rok 2005 Politická situácia v osobitnej administratívnej oblasti Macao (OAO) zostala v roku 2005 stabilná. Kľúčovou politickou udalosťou roka bolo konanie parlamentných volieb. Napriek niekoľkým obvineniam z volebného podvodu počas kampane prebehli samotné voľby spravodlivo a riadne. Zaznamenaná vysoká volebná účasť bola pozitívnym ukazovateľom politického vývoja Macaa. Európska komisia to víta a verí, že zvyšujúca sa politická vyzretosť obyvateľov Macaa je dobrým základom pre vývoj smerom k všeobecnému volebnému právu. Vo svojom výročnom prejave v novembri oznámil najvyšší výkonný predstaviteľ Edmund Ho niekoľko nových iniciatív, vrátane navýšenia zdrojov na vzdelávanie, sociálnu starostlivosť a bývanie. Taktiež oznámil pravdepodobný začiatok uskutočňovania plánu demokratického rozvoja v roku 2007, hoci zároveň nepriamo vylúčil priame voľby a všeobecné volebné právo pre voľbu najvyššieho výkonného predstaviteľa a voľby do zákonodarného zboru v roku 2009. Komisia víta nové iniciatívy pána Ho a teší sa na začiatok uskutočňovania plánu demokratického rozvoja. V októbri 2005 bol zákonodarnému zboru predložený zákon o praní špinavých peňazí a protiteroristický zákon. Oba legislatívne návrhy boli v zásade schválené a očakáva sa, že do leta 2006 budú uzákonené. Komisia víta pohotovú odpoveď vlády OAO na tieto otázky a v prípade prania špinavých peňazí zdôrazňuje dôležitosť vykorenenia ilegálnej činnosti spojenej s praním špinavých peňazí na tomto území. Ekonomika Macaa v roku 2005 naďalej expandovala, hoci rast bol pomalší ako (dvojciferný) rast v predchádzajúcich troch rokoch; napriek tomu HDP stúplo o 6,7 percenta. Cestovný ruch, sektor hazardných hier a zábavný sektor sa ďalej rozvíjali a boli hnacou silou hospodárskeho rastu. Na druhej strane, obchod s tovarom zaznamenal pokles v prvom rade kvôli zrušeniu celosvetových kvót na textil v roku 2005. Podľa štatistík Macaa klesol vývoz do EÚ o 31 % na 3,4 mld. patacas (340 miliónov EUR), t.j. 17 % celkového vývozu. Komisia oceňuje pokračujúce úsilie vlády OAO Macao o aktualizáciu legislatívneho rámca a štruktúr na presadzovanie ochrany práv duševného vlastníctva. Komisia však vyjadrila znepokojenie týkajúce sa televízneho pirátstva. Komisia požaduje od vlády OAO, aby prijala opatrenia, ktoré sú potrebné na ochranu legitímnych poskytovateľov signálu a nositeľov autorských práv. Rok 2005 bol z hľadiska bilaterálnych vzťahov medzi EÚ a Macaaom dobrým rokom. Predseda Komisie Barroso navštívil Macao v júli – išlo o prvú návštevu predsedu Komisie na tomto území. Predseda Komisie Barroso a najvyšší výkonný predstaviteľ zdôraznili význam ďalšieho posilňovania bilaterálnych vzťahov. PRÍLOHA 1. POLITICKÝ VÝVOJ Politická situácia v OAO Macao zostala veľmi stabilná ďalší rok, s parlamentnými voľbami ako kľúčovou politickou udalosťou roka. Parlamentné voľby V OAO Macao sa uskutočnili dve predchádzajúce parlamentné voľby, prvýkrát pod portugalskou správou a druhýkrát v roku 2001, dva roky po vrátení územia pod čínsku zvrchovanosť. Voľby v roku 2005 charakterizovalo pridanie dvoch ďalších priamo volených kresiel v zákonodarnom zbore v súlade s ustanoveniami základného zákona OAO. Dňa 29. septembra sa voliči Macaa zúčastnili volieb v rekordnom množstve, aby zvolili 12 zákonodarcov na doplnenie 29 členného zákonodarného zboru (ZZ). Deň volieb prešiel relatívne hladko, navzdory množstvu žalôb podaných na volebný úrad a niekoľko osamotených šarvátok spojených s voľbami. Skoro 130 000 voličov odovzdalo svoj volebný lístok v tretích priamych voľbách, čím vytvorili rekordnú účasť 59 % v porovnaní s 52 % v roku 2001. Prodemokratický tábor vyšiel ako víťaz v priamych voľbách, získaním podpory približne 25 % voličskej základne. Avšak, následkom celkového volebného systému proporcionálne zmiešaného zastupiteľstva získali iba dve kreslá. Šesť kresiel vyhrali tradičné únie podnikateľskej sféry, zamestnancov a verejného sektora a kandidáti vo vzťahu k priemyslu kasín získali zostávajúce štyri kreslá. Ďalší desiati zákonodarcovia boli zvolení bez námietok nepriamymi voľbami zo štyroch úradných volebných obvodov Macaa. Títo kandidáti boli zvolení malou skupinou voličov z podnikateľskej sféry, zamestnaneckých a profesijných organizácií, ktorých celkový počet nepresahoval 2 250 voličov. Posledných sedem zákonodarcov bolo priamo určených hlavným výkonným predstaviteľom Macaa Edmundom Hoom. Hoci deň volieb prebiehal riadnym spôsobom, dvojtýždňová volebná kampaň bola poznačená sériou obvinení z kupovania hlasov a neférových praktík, hoci sa orgány pokúšali bojovať proti ovplyvňovaniu voličov. Pozorovatelia sa domnievajú, že tieto incidenty súvisia s vzrastajúcou dôležitosťou úlohy, ktorú zákonodarcovia za podnikateľskú sféru a kasína vo všeobecnosti zohrávajú v politike Macaa. Kampaň bola zameraná hlavne na „existenčné otázky“ ako verejnú dopravu, vzdelávanie, zdravotníctvo, dovoz práce, nezamestnanosť, sociálne zabezpečenie, verejná bezpečnosť a starostlivosť o osoby vo vyššom veku. Odlišne od Hong Kongu, politická diskusia dominovala hlavne v otázkach riešení miestnych problémov, zatiaľ čo demokratizácii a vzťahu s pevninskou Čínou sa venovalo menej pozornosti. Napriek zmieneným incidentom je Európska komisia názoru, že celkovo boli voľby vedené férovým a riadnym spôsobom. Rekordne vysoká účasť, napriek varovaniam pred prudkým dažďom a tajfúnom, je pozitívnym indikátorom politického vývoja v Macau a znak zvyšovania občianskej uvedomelosti a záväzku jeho občanov voči demokracii. Európska komisia to víta a verí, že zvyšovanie politickej zrelosti občanov Macaa zabezpečuje dostatočný základ pre vývoj smerom k všeobecnému hlasovaciemu právu v Macau. Politický prejav hlavného výkonného predstaviteľa Hlavný výkonný predstaviteľ doručil svoj siedmy politický prejav na 15. novembra 2005. Bol zameraný najmä na rozvoj ľudských zdrojov, sociálne zabezpečenie, hospodársky rozvoj a reformu verejných služieb. Jednou z hlavných inovácií tohto politického prejavu bolo zavedenie prirážky na dovoz práce, ktorú zúžitkujú rekvalifikovaní zamestnanci a upadajúce MSP, ktoré zamestnávajú miestnych občanov Macaa. Ide o veľmi citlivú otázku po rokoch, keď Macao otvára viac svoje dvere odborníkom, aby s nimi zvládol svoj hospodársky rast. Toto opatrenie, postupujúce zároveň so schémou uprednostňovania občanov Macaa pri zamestnávaní, by malo zabezpečiť pohodlie miestnych ľudí. Na politickom poli hlavný výkonný predstaviteľ podčiarkol ciele politického pragmatizmu, kontinuity a postupnej reformy. Taktiež oznámil pravdepodobný začiatok uskutočňovania plánu demokratického rozvoja v roku 2007, hoci zároveň nepriamo vylúčil priame voľby a všeobecné volebné právo pre voľbu najvyššieho výkonného predstaviteľa a voľby do zákonodarného zboru v roku 2009. Hlavný výkonný predstaviteľ uviedol v súvislosti s národnou legislatívou o bezpečnosti podľa článku 23 základného zákona, že zákon je stále v procese prípravy. V súčasnosti bolo 41 % zákonodarného zboru vrátených priamymi voľbami, kým hlavný výkonný predstaviteľ OAO je volený 300-členným osobitným volebným výborom. Podľa základného zákona môže Macao zmeniť spôsob tvorby zákonodarného zboru “v prípade potreby a po roku 2009“. Európska komisia víta komplexnú politiku plánovania hlavného výkonného predsedu a jeho novú iniciatívu na zvýšenie zdrojov pre vzdelanie, sociálne zabezpečenie a bytovú politiku a očakáva s veľkým záujmom ohlásený plán rozvoja demokracie. Legislatívne úsilie na boj proti praniu špinavých peňazí a terorizmu Vláda OAO Macaa predložila v októbri 2005 zákonodarnému zboru návrh zákona o praní špinavých peňazí na upevnenie regulačného rámca aktivít na boj proti praniu špinavých peňazí. Cieľom návrhu zákona je boj proti praniu špinavých peňazí a proti terorizmu, organizovanému zločinu, hospodárskej kriminalite, korupcii, drogám, obchodovaniu s ľuďmi a ilegálnemu obchodu so zbraňami. V septembri 2005 uviedlo americké ministerstvo financií, že miestna banka v Macau Banco Delta Asia SARL je „práčka peňazí“ s prepojením na finančné aktivity Kórejskej ľudovodemokratickej republiky (Severnej Kórey). Hlavný výkonný predstaviteľ Edmund Ho odpovedal, že „pre takéto vážne tvrdenie nemôžu byť bez dôkazov urobené žiadne závery“. Peňažný orgán Macaa okamžite určil komisiu na prešetrenie záležitosti. Banka bola umiestnená pod kontrolu riadiacej komisie určenej vládou Macaa. V tom istom čase bol predložený návrh zákona na boj proti terorizmu do zákonodarného zboru. Oba návrhy zákonov v zásade prešli všeobecnou diskusiou a pred predpokladaným uzákonením pred letom 2006 sa očakávajú ďalšie legislatívne postupy. Komisia víta pohotovú odpoveď vlády OAO na tieto otázky a v prípade prania špinavých peňazí zdôrazňuje dôležitosť vykorenenia ilegálnej činnosti spojenej s praním špinavých peňazí na tomto území. 2. HOSPODÁRSTVO Výsledkom liberalizácie režimu kasín bola udržaná vysoká úroveň rozvoja. Nasledujúci dvojciferný rast z predchádzajúcich troch rokov rástol v roku 2005 pomalšie, v reálnych hodnotách s rastom HDP o 6,7 %. Primárnymi zdrojmi rastu za posledný rok sa javil príliv investícií súvisiacich s vznikom nových kasín, zábavného sektoru a rozvoja trhu s nehnuteľnosťami. Návštevnosť dosiahla nový vrchol vytvárajúci rast v sektoroch hazardných hier a turizmu. Na druhej strane obchod s tovarom zaznamenal pokles v prvom rade kvôli zrušeniu celosvetových kvót na textil v roku 2005. Trh zamestnanosti sa výrazne zlepšil, hoci boli badať počiatočné znaky tlaku inflácie. V roku 2006 sa očakáva zvýšenie počtu prevádzkovateľov kasín z 3 na 6. Noví investori už začali realizovať ich rozsiahle investičné plány na nasledujúcich niekoľko rokov. Investície z privátneho sektoru značne rástli, tak ako vzrastal počet projektov výstavby hotelov a kasín. Na konci roka 2005 bolo vo výstavbe alebo predmetom posudzovania projektov orgánmi Macaa okolo 50 hotelov, ktorými sa rozrastie počet 11 000 súčasných izieb o viac ako 28 000 nových izieb pre hostí. V zabezpečovaní prostredia priemyslu hazardných hier sa očakáva, že sa skoro prejavia výrazné zmeny v strednodobom období, a to najmä zvýšením konkurenčného prostredia. Turistický sektor v roku 2005 prosperoval zároveň s otváraním nových kasín a zábavných zariadení. Návštevnosť stúpla o 12 % na rekordnú úroveň 18,7 milióna. Návštevníci z pevninskej Číny tvorili viac ako polovicu návštevnosti krajiny, nasledoval Hong Kong (30 %) a Taiwan (8 %). V júli 2005 sa vyhovelo žiadosti Macaa o zápis „Historického centra Macaa“ do zoznamu svetového dedičstva Organizácie spojených národov. Prestížny štatút napomôže šíriť príťažlivosť, povesť a návštevnícku základňu Macaa. Sektor hazardných hier priamo profitoval z optimistického rastu turizmu. Hrubý príjem z všetkých aktivít hazardných hier v roku 2005 predstavoval celkovo 45,8 miliárd patacas[1] (4,6 mld. EUR), z ktorých 98 % prispelo 17 kasín. Kasína v Macau platia 35 % ich hrubého príjmu ako priamu daň z hazardných hier, ktoré zodpovedali 72 % príjmov do rozpočtu za minulý rok. Vláda OAO Macaa profitovala zo stavu mierneho rozpočtového prebytku a mohla uviesť rad iniciatív sociálneho zabezpečenia a politík vzdelávania. Vďaka dobrému investičnému vnímaniu a realizovaniu stabilného hospodárstva pokračoval boom obchodovania z nehnuteľnosťami. V roku 2005 priemerné ceny za bývanie stúpali o 20 % a množstvo predajov o 30 %. Na druhej strane sa tlak inflácie stal príčinou obáv, rástol prudko z približne 1 % v roku 2004 na 4,4 % v roku 2005 z dôvodu sitáacie na domácom dopyte, vyšších cien dovážaného tovaru a zvyšovania cien ropy. Trh práce bol v rýchlo sa rozvíjajúcom hospodárstve napätý zvýšením dopytu po ľudskej pracovnej sile. Miera nezamestnanosti sa neustále znižovala zo 4,8 % v roku 2004 na 3,9 % v poslednom štvrťroku 2005 – na najnižšiu úroveň za posledných osem rokov. Macao čelí niektorým štrukturálnym problémom na trhu práce. Je nedostatok primeraných odborníkov a veľké množstvo pracovníkov stredného veku s nízkym vzdelaním, pracovníkov s nižším vzdelaním, ktorí považujú za náročné pracovať v službách hospodárstva. V štvrtom štvrťroku minulého roka bolo evidovaných asi 10 000 nezamestnaných a 39 000 hosťujúcich pracovníkov. Sektor obchodu s tovarom zaznamenal v hospodárstve Macaa posledný rok pokles. Celkovo vývoz poklesol o 12 % na 19,8 miliárd patacas (1,99 miliárd EUR) v súvislosti s ukončením platnosti zvýšenia kvót na textil podľa dohody Svetovej obchodnej organizácie o textile a odevoch v januári 2005. Aj napriek tomu tvoril objem celkového vývozu tovaru Macaa zo 77 % textil a odevy. Súčasne vysoký domáci dopyt priniesol 12 % zvýšenie dovozu, ktorý dosiahol 31,3 miliárd patacas (3,1 miliárd EUR), výsledkom čoho sa zvýšil obchodný deficit na 11,5 miliárd patacas (1,15 miliárd EUR). Podľa štatistík Macaa, vývoz do EÚ prudko klesol o 31 % na 3,4 miliárd patacas (340 miliónov EUR), celkovo vývoz klesol o 17 %. Ďalšími dôležitými trhmi boli Spojené štáty americké s okolo 48,7 %, pevninská Čína so 14,9 % a Hong Kong s 9,8 % celkového vývozu Macaa. 3. EKONOMICKÉ OTÁZKY CEPA III V roku 2005 začala medzi pevninskou Čínou a Macaom tretia fáza Dohody o bližšom hospodárskom partnerstve (CEPA). Rámcová dohoda (CEPA I), ktorá stanovuje platformu pokračujúcej diskusie o trhovej liberalizácií medzi dvoma územiami bola uzavretá v roku 2003. Dodatkový protokol (CEPA II) bol podpísaný v roku 2004. Podľa CEPA III je všetok tovar, ktorý v súčasnosti pochádza z Macaa oslobodený od povinnosti colných poplatkov. Prijaté pravidlá o pôvode sa týkajú 91 výrobkov podľa colného sadzobníka pevninskej Číny, ktoré boli prerokované v roku 2005. S platnosťou od januára 2006 je celkovo 600 druhov výrobkov oslobodených od povinnosti colných poplatkov. Pre trh so službami bolo zahrnutých ďalších 10 z celkovo 26 služieb, pre ktoré boli priznané úľavy v prístupe na trh. CEPA nezaväzuje k prípadným obchodným aktivitám alebo „iným“ colným položkám, čo je stanovené veľmi nízkym pokrytím colných položiek (alebo výrobkov). Iba malý objem tovarov bol vyvezený podľa podmienok stanovených CEPA počas prvých dvoch rokov uplatňovania (okolo 8,3 miliónov patacas alebo 920 tis. EUR). Sektor služieb vytvoril väčšiu možnosť príležitostí ponúkaných voľným obchodným dojednaním ako výrobný sektor. Dopravný a logistický sektor bol najaktívnejším zo sektorov pri uplatňovaní certifikácie CEPA na rozširovanie ich obchodných aktivít v pevninskej Číne. Úprava režimu daňovej regulácie pre zahraničné podniky OAO Macao zmenila a doplnila s účinnosťou od 14. júna 2005 režim daňovej regulácie pre zahraničné podniky na ochladenie svojho hospodárstva od prehriatia. Režim daňovej úpravy bol zavedený bývalou vládou Macaa v roku 1999 s cieľom vytvoriť z Macaa zahraničné obchodné centrum. Rozsah odsúhlasených zahraničných aktivít bol zúžený z pôvodných 20 oblastí na 8 oblastí, ktoré sa hlavne zaoberajú činnosťami spojenými s technickou podporou. Pri väčšine zahraničných spoločností je predpoklad, že sú založené spoločnosťami z Hong Kongu, ktoré uplatňujú výhodu režimu nižších daní. Vláda Hong Kongu OAO uvítala zmenu. Cezhraničný priemyselný park Macao-Zhuhai Cezhraničný priemyselný park Macao-Zhuhai medzi Macaom a Zhuhai schválila Rada štátu Ústrednej vlády Čínskej ľudovej republiky na konci roka 2003 a považoval sa za inovatívny experiment regionálnej spolupráce v delte Perlovej rieky. Zóna je rozdelená medzi Zhuhai Park a Macao Park, ktoré riadi Miestne zastupiteľstvo Zhuhai, prípadne Macao Industrial Park Development Co. Ltd. Uvádza sa, že žiaden prenajímateľ parku nebude zvýhodnený (v podmienkach dojednania o dovoze práce a daňových úľav). Pokiaľ ide o príslušné pravidlá o pôvode, tak sa pravidlá o pôvode CEPA budú uplatňovať na výrobky vyrábané v Macao Parku, ktoré sú vyvážané do pevninskej Číny. Pre výrobky vyvážané do iných krajín sa bude osvedčenie o pôvode z Macaa vystavovať v súlade s pravidlami Svetovej obchodnej organizácie alebo podľa pravidiel dovážajúcich krajín. Macao Park je v rekonštrukcii a spustenie do prevádzky sa očakáva na konci roka 2006. Vláda Macaa dúfa, že priemyselný park priláka do OAO priemysel pridanou hodnotou. Prvá fáza rozvoja sa stretla s priaznivou odozvou priemyslu. Väčšina prenajímateľov sa zameriava na farmaceutickú a odevnú výrobu. Zostáva sa už len presvedčiť, že budúci priemyselný park bude schopný diverzifikovať obmedzenú priemyselnú základňu a zmäkčiť dopady celosvetového zrušenia kvót na textil. Textilný a odevný priemysel zamestnáva okolo 80 % výrobnej pracovnej sily Macaa a podieľa sa 77 % na jeho vývoze. Ochrana práv duševného vlastníctva Zatiaľ, čo sa priznáva pokračujúce úsilie Macaa pri aktualizácií legislatívneho rámca a štruktúry na presadzovanie ochrany duševného vlastníctva,, Európska komisia je znepokojená so súčasnej situácie pirátstva televíznych signálov v Macau. Upozorňuje to na skutočnosť, že poskytovatelia signálu poskytujú niekoľko rokov pirátske televízne signály s európskym a americkým obsahom bez osvedčenia alebo autorizácie príslušných autorských práv vlastníkov. Macau Cable TV podpísala zmluvu s vládou OAO Macao na výlučné poskytovanie platených služieb televízie s celosvetovým pokrytím a európskymi kanálmi. Spoločnosť má registrované žaloby s orgánmi Macaa proti spoločnostiam zabezpečujúcim príjem signálu a niekoľko rokov hľadá občianske nápravné prostriedky bez výrazného pokroku. Napriek opakovaným diplomatickým úsiliam Európskej komisie a krajín, v ktorých sídlia držitelia práv Macao neurobilo žiadne opatrenia na nápravu situácie. Európska komisia naliehavo žiada vládu OAO, aby prijala opatrenia, ktoré sú potrebné na ochranu legitímnych poskytovateľov signálu a majiteľov autorských práv. 4. VZŤAHY MACAA A EÚ Vo vzťahu k OAO Macao sa zdôrazňuje dôležitosť aplikovania zásady „jedna krajina, dva systémy“. Európska komisia udržovala v roku 2005 aktívne obojstranné vzťahy s vládou OAO Macao. Predseda Európskej komisie Jose Manuel Barroso navštívil Macao v dňoch 17. a 18. júla počas svojej poslednej zástavky na 5-dňovej návšteve Číny, ktorá zahŕňala Peking, Šanghaj a OAO Hong Kong. Išlo o prvú návštevu predsedu Komisie v Macau. Pri tej príležitosti navštívil miestne meliorácie enklávy, významné nové kasíno a priemyselnú zónu. Ďalej sa stretol s občanmi EÚ žijúcimi v Macau, viedol rozhovory s hlavným výkonným predstaviteľom Macaa Edmundom Hoom a tajomníčkou pre administratívu a spravodlivosť Florindou Chan. V krátkom komuniké obaja čelní predstavitelia zdôraznili dôležitosť posilňovania vzťahov medzi Macaom a EÚ, určovania nových oblastí spolupráce a pokračovania v bližšej spolupráci v oblastiach obojstranných záujmov. Dňa 2. júna sa konal v Bruseli 11. spoločný výbor EÚ a Macaa. Obe strany vyjadrili ich vôľu rozvíjať spoluprácu v nových oblastiach ako sú nový všeobecný systém preferencií, prekladateľské a tlmočnícke školenia a pokračujúca právna spolupráca. EK povzbudila Macao k účasti na programoch EK s celosvetovou pôsobnosťou ako je Vyšší vzdelávací program Erasmus Mundus, stavajúc na úlohe Macaa ako mosta medzi Európou a Áziou. Obe strany takisto odsúhlasili preskúmanie nových oblastí spolupráce. Za účelom diskusie a skúmania nového obsahu a prostriedkov k prehlbovaniu, rozvíjaniu a rozširovaniu spolupráce medzi EÚ a Macaom, Úrad Európskej komisie v Hong Kongu akreditoval Macao zorganizovať v Macau dňa 26. októbra 2005 seminár s viac ako 30 zástupcami z rôznych sektorov spoločnosti Macaa. [1] priemerná hodnota v roku 2005 bola 1 EUR za 9,9721